b'\n_START_ARTICLE_\nVannhjulet i Venafro\n_START_PARAGRAPH_\nVannhjulet i Venafro er et vannhjul fra oldtiden som er funnet i Venafro utenfor  Pompeii._NEWLINE_Arkeologer har fra oldtiden funnet meget f\xc3\xa5 vannhjul eller det som kan v\xc3\xa6re omkring hjulet, nemlig dammer, renner, m\xc3\xb8lle etc. Det eneste hjulet som er funnet, og som kan fortelle oss litt om detaljer fra konstruksjonen, er fra Venafro utenfor Pompeii. Det ble gravd frem i 1908, og l\xc3\xa5 under flere meter med lava. Hjulet var blitt dekket av lava i forbindelse med utbruddet fra vulkanen Vesuv i \xc3\xa5r 79 e.Kr. De por\xc3\xb8se egenskapene til lavaen gjorde at selve hjulet som var av tre, r\xc3\xa5tnet. Tilbake ble det et hulrom som i stor detalj viser hvordan hjulet s\xc3\xa5 ut. Det Nasjonale Museum i Napoli har rekonstruert hjulet._NEWLINE_Hjulet hadde 18 blader festet med tre nagler p\xc3\xa5 hver side. Naglene kunne v\xc3\xa6re av tre eller jern. Hjulet er 1,85 m i diameter og bredden er 30 cm. Senterdelen (navet eller hub) er stor og tung, 74 cm i diameter. Hjulet fikk vann fra en akvadukt og fallh\xc3\xb8yden som ga vannet fart var p\xc3\xa5 4 m.  Hjulet var av den s\xc3\xa5kalte undervanntypen, og det betyr at vannet renner p\xc3\xa5 undersiden av hjulet. Avhengig av vannmengden var effekt til hjulet ca. 1 \xe2\x80\x93 1,5 kW. Dette tilsvarer effekten til om lag 10 mennesker. _NEWLINE_Akslingen har sannsynligvis v\xc3\xa6rt av eik, og kledd med metall i endene. Lagrene som akslingen hvilte p\xc3\xa5 var av stein eller eik. _NEWLINE_Man ser flere svakheter i konstruksjonen av vannhjulet. Senterdelen er alt for stor og tung, og var sannsynligvis laget av eik. De ytre delene var av furu. Tyngden p\xc3\xa5 senterdelen har tydelig trukket effekten ned. Bladene hadde \xc2\xabvegger\xc2\xbb p\xc3\xa5 sidene. Dette ga stor stabilitet og styrke til hjulet, men trekker effekten ned. Man ser tydelig at p\xc3\xa5 dette meget tidlige stadium i utviklingen av vannhjul, var det flere mangler eller feil i konstruksjonen. _NEWLINE_Man har p\xc3\xa5 denne tiden (alts\xc3\xa5 79 e.Kr.) bare brukt vannhjul i Romerriket ca. 100-150 \xc3\xa5r, og det var meget lite brukt. I de p\xc3\xa5f\xc3\xb8lgende \xc3\xa5rhundrer l\xc3\xa6rer man \xc3\xa5 lage mer effektive vannhjul, og denne \xc2\xabnye\xc2\xbb teknologien ser ut til \xc3\xa5 brukes mye mer de siste par \xc3\xa5rhundrer av oldtiden (300-500 e.Kr.).'